እንግዲህ ብአዴንና የብአዴን አባላት በታሪካችሁ አግኝታችሁት የማታውቁት ዕድል ከፊታችሁ ተደቅኗል፡፡ ምርጫው የራሳችሁ ነው፡፡ ወይ እንደአቡነ ጴጥሮስ፣ አበበ አረጋይ፣ በላይ ዘለቀ፣ ኃይለማርያም ማሞ፣ አሞራው ውብነህ፣ ሙሉዓለም አበበ፣ ጄኔራል ተፈራ ማሞ፣ ኮ/ል ደመቀ ዘውዱ … ከሕዝብ ጋር ቆማችሁ፣ በሕዝብ ላይ የመጣውን መከራ አብራችሁ ትታገሉና ደማቅ ታሪክ ትጽፋላችሁ፤ አልያም ደግሞ እንደ አቡነ አብርሐም፣ መላኩ ተፈራ፣ ታምራት ላይኔ፣ ካሳ ተክለብርሃን፣ ዓለምነው መኮንንና ሌሎች የለየላቸው ባንዳዎችና ጸረ ሕዝቦች ሕዝባችሁን ታስጨርሱና በታሪክ ትቢያነት ትመዘገባላችሁ፡፡ “የሰላም ኮንፈረንስ” እያላችሁ በምታካሒዱት ስብሰባ እንደምትረዱት የአማራ ሕዝብ ፍላጎት አርበኝነቱን እንድትመርጡ፣ መከራውንም ደስታውንም ከሕዝባችሁ ጋር እንድትጋሩ ነውና የሕዝቡን አደራ ተቀበሉ፡፡ አርበኝነት ማለት አይቻልም፣ አይደፈርም ከተባለ ጠላት ጋር ለሕዝብ ሲሉ መታገልና መስዋዕትነት መክፈል ማለት ነው፡፡ አርበኝነት ጽናት ይጠይቃል፡፡ በትግሉ ሒደት በርካቶች ተስፋ ቆርጠው ወይም በደካማ አእምሯቸው ጠላት የማይገሰስ ማስሏቸው ወይም የጠላት ፍርፋሪ አማልሏቸው ሊለዩን ይችላሉ፡፡ አርበኝነት ለእነዚህ ሁሉ ፈተናዎች አለመንበርከክና እስከመጨረሻው በጽናት መቆም ማለት ነው፡፡
